DECIZIA CONSILIULUI
din 10 decembrie 2007
de acordare de asistență macrofinanciară comunitară Libanului
(2007/860/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 308,
având în vedere propunerea Comisiei,
având în vedere avizul Parlamentului European,
după consultarea Comitetului Economic și Social,
întrucât:
(1)
La 4 ianuarie 2007, autoritățile libaneze au adoptat un program global de reforme socioeconomice care cuprinde atât măsuri fiscale, structurale, cât și sociale, stabilind prioritățile pe termen mediu pentru acțiunile guvernului.
(2)
Libanul, pe de o parte, și Comunitatea Europeană și statele membre ale acesteia, pe de altă parte, au semnat un acord de asociere (1) care a intrat în vigoare la 1 aprilie 2006.
(3)
Autoritățile libaneze s-au angajat față de stabilizarea economică și reformele structurale susținute de Fondul Monetar Internațional (FMI) prin intermediul unui program în temeiul Acordului de asistență urgentă postconflict (EPCA), care a fost aprobat la 9 aprilie 2007.
(4)
Relațiile dintre Liban și Uniunea Europeană se dezvoltă în cadrul politicii europene de vecinătate, al cărei rezultat preconizat este o integrare economică mai accentuată. UE și Libanul au convenit asupra unui plan de acțiune privind politica europeană de vecinătate, prin care se stabilesc prioritățile pe termen mediu în relațiile UE-Liban și politicile conexe.
(5)
Libanul se confruntă cu necesități financiare substanțiale, care decurg din constrângerile financiare tot mai mari din sectorul public, inclusiv un nivel ridicat al datoriei publice, agravat de conflictul militar din iulie-august 2006 și o deteriorare preconizată a balanței de plăți în anul 2007.
(6)
Autoritățile libaneze au solicitat asistență financiară în condiții preferențiale din partea instituțiilor financiare internaționale, a Comunității și a altor donatori bilaterali. În afară de finanțarea din partea FMI și a Băncii Mondiale, rămâne de acoperit un decalaj financiar rezidual substanțial pentru a echilibra balanța de plăți, finanțele publice și datoria publică ale acestei țări și pentru a sprijini obiectivele de politică publică aferente eforturilor de reformă ale autorităților.
(7)
Libanul este una dintre cele mai îndatorate țări din lume, confruntându-se cu o datorie substanțială. În aceste condiții, asistența comunitară destinată Libanului ar trebui să fie pusă la dispoziție sub forma unei combinații de ajutor nerambursabil și împrumut, ceea ce ar reprezenta o măsură adecvată de sprijinire a țării beneficiare în această situație critică.
(8)
Pentru protejarea eficientă a intereselor financiare ale Comunității în legătură cu prezenta asistență financiară, este necesar să se prevadă adoptarea de către Liban a unor măsuri corespunzătoare pentru prevenirea și combaterea fraudelor, a corupției și a altor nereguli care ar putea fi comise în legătură cu această asistență, precum și efectuarea de controale de către Comisie și efectuarea de verificări de către Curtea de Conturi.
(9)
Acordarea asistenței financiare comunitare nu aduce atingere competențelor autorității bugetare.
(10)
Această asistență ar trebui să fie gestionată de Comisie, cu consultarea Comitetului economic și financiar,
DECIDE:
Articolul 1
(1) Comunitatea pune la dispoziția Libanului asistență financiară în valoare de cel mult 80 milioane EUR, în vederea susținerii eforturilor naționale ale Libanului de reconstrucție după război și de redresare economică durabilă și în vederea atenuării, în acest mod, a constrângerilor financiare privind punerea în aplicare a programului economic al guvernului.
Având în vedere nivelul ridicat de îndatorare al Libanului, asistența financiară comunitară constă în împrumuturi de 50 milioane EUR și ajutoare nerambursabile cu o valoare de până la 30 milioane EUR.
(2) Asistența financiară comunitară este gestionată de către Comisie cu consultarea Comitetului economic și financiar și de o manieră compatibilă cu acordurile sau înțelegerile încheiate între FMI și Liban.
(3) Asistența financiară comunitară se pune la dispoziție pentru o perioadă de doi ani începând cu ziua următoare datei de la care prezenta decizie produce efecte. Cu toate acestea, în cazul în care circumstanțele impun acest lucru, Comisia, după consultarea Comitetului economic și financiar, poate decide prelungirea cu cel mult un an a perioadei de disponibilitate.
Articolul 2
(1) Comisia este împuternicită prin prezenta decizie să convină cu autoritățile libaneze, după consultarea Comitetului economic și financiar, asupra condițiilor de politică economică și asupra condițiilor financiare aferente asistenței financiare comunitare, care urmează să fie stabilite într-un memorandum de înțelegere, într-un acord de ajutor nerambursabil și într-un acord de împrumut. Aceste condiții trebuie să fie în coerență cu acordurile sau înțelegerile menționate la articolul 1 alineatul (2).
(2) Pe parcursul punerii în aplicare a asistenței financiare comunitare, Comisia monitorizează soliditatea înțelegerilor financiare, a procedurilor administrative, precum și a mecanismelor interne și externe de control ale Libanului care au relevanță pentru acest tip de asistență.
(3) Comisia verifică la intervale regulate dacă politica economică a Libanului este în conformitate cu obiectivele asistenței financiare comunitare și dacă sunt îndeplinite în mod satisfăcător condițiile de politică economică și condițiile financiare convenite. În acest sens, Comisia colaborează strâns cu instituțiile de la Bretton Woods și, după caz, cu Comitetul economic și financiar.
Articolul 3
(1) Asistența financiară comunitară se pune la dispoziția Libanului de către Comisie în cel mult trei tranșe.
(2) Plata fiecărei tranșe se efectuează pe baza punerii în aplicare în mod satisfăcător a programului economic sprijinit de FMI.
(3) De asemenea, plata celei de-a doua și a celei de-a treia tranșe se efectuează pe baza punerii în aplicare în mod satisfăcător a programului economic sprijinit de FMI și a planului de acțiune privind politica europeană de vecinătate UE-Liban, precum și a oricăror alte măsuri convenite cu Comisia, astfel cum se prevede la articolul 2 alineatul (1), și nu mai devreme de un trimestru după efectuarea plății tranșei precedente.
(4) Fondurile se plătesc către Banque du Liban exclusiv în scopul susținerii necesităților de finanțare ale Libanului.
Articolul 4
Asistența financiară comunitară se pune în aplicare în conformitate cu dispozițiile Regulamentului (CE, Euratom) nr. 1605/2002 din 25 iunie 2002 privind Regulamentul financiar aplicabil bugetului general al Comunităților Europene (2) și cu normele de punere în aplicare ale acestuia. În special, memorandumul de înțelegere și acordurile de ajutor nerambursabil/împrumut cu autoritățile libaneze prevăd adoptarea de către Liban a unor măsuri adecvate pentru prevenirea și combaterea fraudei, a corupției și a altor nereguli care pot afecta acordarea asistenței. Aceste acte prevăd, de asemenea, efectuarea de controale de către Comisie, inclusiv de către Oficiul European de Luptă Antifraudă, cu dreptul de a efectua controale și verificări la fața locului, precum și efectuarea de verificări de către Curtea de Conturi, după caz, la fața locului.
Articolul 5
Până la data de 31 august a fiecărui an, Comisia prezintă Parlamentului European și Consiliului un raport care include o evaluare a punerii în aplicare a prezentei decizii în anul precedent. Raportul precizează legătura dintre condițiile de politică publică prevăzute la articolul 2 alineatul (1), performanțele economice și fiscale curente ale Libanului și decizia Comisiei de a efectua plata tranșelor de asistență.
Articolul 6
Prezenta decizie produce efecte de la data publicării în Jurnalul Oficial al Uniunii Europene.
Adoptată la Bruxelles, 10 decembrie 2007.